CELEX: 32020D1502
Language: hu
Date: 2020-10-15 00:00:00
Title: A Bizottság (EU) 2020/1502 határozata (2020. október 15.) a személyes adatoknak a Bizottság által az (EU) 2019/452 európai parlamenti és tanácsi rendelettel létrehozott együttműködési mechanizmus keretében történő kezelésével összefüggésben az érintettek tájékoztatására és egyes jogaik korlátozására vonatkozó belső szabályok megállapításáról

16.10.2020   
               
               
                  HU
               
               
                  Az Európai Unió Hivatalos Lapja
               
               
                  L 342/25
               
            
         A BIZOTTSÁG (EU) 2020/1502 HATÁROZATA
         (2020. október 15.)
         a személyes adatoknak a Bizottság által az (EU) 2019/452 európai parlamenti és tanácsi rendelettel létrehozott együttműködési mechanizmus keretében történő kezelésével összefüggésben az érintettek tájékoztatására és egyes jogaik korlátozására vonatkozó belső szabályok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 249. cikke (1) bekezdésére,
         mivel:
         
                     (1)
                  
                  
                     Az (EU) 2019/452 európai parlamenti és tanácsi rendelet (1) együttműködési mechanizmust hozott létre a Bizottság és a tagállamok között a közvetlen külföldi befektetések terén. Ez a mechanizmus olyan információcserén alapul, amely az (EU) 2018/1725 európai parlamenti és tanácsi rendelet (2) 3. cikkének (1) bekezdése értelmében vett személyes adatokat is magában foglalhat. Az együttműködési mechanizmus célja, hogy lehetővé tegye a tagállamok számára annak vizsgálatát, hogy egy másik tagállamban lévő közvetlen külföldi befektetés hatással lehet-e biztonságukra vagy közrendjükre, a Bizottság számára pedig annak vizsgálatát, hogy egy közvetlen külföldi befektetés valószínűleg egynél több tagállam biztonságára vagy közrendjére gyakorolhat-e hatást.
                  
               
                     (2)
                  
                  
                     A közvetlen külföldi befektetések tagállamok általi átvilágítása, valamint az (EU) 2019/452 rendelettel létrehozott együttműködési mechanizmus hatékonyságának biztosítása céljából a Bizottság által feldolgozott személyes adatok kategóriái magukban foglalják az azonosítási és kapcsolattartási adatokat, a szakmai adatokat, valamint a közvetlen külföldi befektetésekkel kapcsolatos adatokat.
                  
               
                     (3)
                  
                  
                     Az átvilágítási tevékenységért felelős bizottsági szolgálatok mindaddig megőrzik a személyes adatokat, amíg az a közvetlen külföldi befektetések tagállamok általi átvilágításához és az együttműködési mechanizmus működésének biztosításához szükséges, és azokat biztonságos elektronikus környezetben tárolják annak érdekében, hogy megakadályozzák az adatokhoz való jogosulatlan hozzáférést vagy az adatok továbbítását a Bizottságon kívüli személyek számára (3).
                  
               
                     (4)
                  
                  
                     Feladatainak ellátása során a Bizottságnak tiszteletben kell tartania a természetes személyeknek az Európai Unió Alapjogi Chartája 8. cikkének (1) bekezdése és az Európai Unió működéséről szóló szerződés 16. cikkének (1) bekezdése által elismert, személyesadat-kezeléssel kapcsolatos jogait, valamint az (EU) 2018/1725 rendeletben előírt jogokat. Ezzel egyidejűleg a Bizottság köteles az (EU) 2019/452 rendelet 10. cikkében lefektetett szigorú titoktartási szabályoknak megfelelni.
                  
               
                     (5)
                  
                  
                     Bizonyos körülmények esetén össze kell egyeztetni az érintetteknek az (EU) 2018/1725 rendelet szerinti jogait az együttműködési mechanizmus hatékonyságának követelményével, valamint a más érintettek alapvető jogainak és szabadságainak teljeskörű tiszteletben tartásával. E célból az (EU) 2018/1725 rendelet 25. cikkének (1) bekezdése lehetőséget biztosít arra, hogy a Bizottság korlátozza az (EU) 2018/1725 rendelet 14–17., 19., 20. és 35. cikkének alkalmazását, továbbá a 4. cikke (1) bekezdésének a) pontjában meghatározott átláthatóság elvének alkalmazását, amennyiben a korlátozó jogi aktus rendelkezései megfelelnek az említett rendelet 14–17., 19. és 20. cikkében meghatározott jogoknak és kötelezettségeknek.
                  
               
                     (6)
                  
                  
                     Az Unió közös kereskedelempolitikája megköveteli, hogy a Bizottság hatékonyan és eredményesen lássa el az együttműködési mechanizmus keretében rá háruló feladatokat. Ennek érdekében a személyes adatok (EU) 2018/1725 rendelet szerinti védelmére vonatkozó előírások tiszteletben tartása mellett belső szabályokat kell elfogadni, amelyek alapján a Bizottság korlátozhatja az érintettek jogait az (EU) 2018/1725 rendelet 25. cikkével összhangban.
                  
               
                     (7)
                  
                  
                     E belső szabályoknak ki kell terjedniük a Bizottság által az (EU) 2019/452 rendelettel létrehozott együttműködési mechanizmus keretében végzett valamennyi adatfeldolgozási műveletre, attól a pillanattól kezdve, amikor a Bizottság tájékoztatást kap az érintett közvetlen külföldi befektetésekről.
                  
               
                     (8)
                  
                  
                     Az (EU) 2018/1725 rendelet 14., 15. és 16. cikkének való megfelelés érdekében a Bizottságnak a saját honlapján közzétett adatvédelmi értesítések formájában átlátható és következetes módon tájékoztatnia kell az összes személyt a személyes adatainak kezelését magában foglaló bizottsági tevékenységekről, valamint a jogaikról. Adott esetben a Bizottságnak további biztosítékokat kell nyújtania annak biztosítása érdekében, hogy az érintettek egyenként, megfelelő formában tájékoztatást kapjanak.
                  
               
                     (9)
                  
                  
                     Az (EU) 2018/1725 rendelet 14. cikke (5) bekezdésének és 16. cikke (5) bekezdésének sérelme nélkül és az említett rendelet 25. cikke alapján a Bizottság a közvetlen külföldi befektetések átvilágításával vagy az (EU) 2019/452 rendelet szerinti együttműködési mechanizmussal kapcsolatos elemzések és eljárások végrehajtására vonatkozó hatáskörének a védelme érdekében korlátozhatja az érintetteknek a személyes adataik kezeléséről való tájékoztatását és egyéb jogainak alkalmazását. E tekintetben szükséges lehet, hogy a Bizottság az említett rendelet 25. cikke (1) bekezdésének a), c), d), g) és h) pontja alapján korlátozza a szóban forgó jogok és kötelezettségek alkalmazását. Erre akkor lehet szükség, ha máskülönben az Unió közös kereskedelempolitikájának hatékony végrehajtásával összefüggésben veszélybe kerülne a közvetlen külföldi befektetések átvilágításával vagy az együttműködési mechanizmussal kapcsolatos bizottsági elemzések és eljárások célja.
                  
               
                     (10)
                  
                  
                     Emellett a hatékony együttműködés fenntartása érdekében szükséges lehet, hogy a Bizottság más uniós intézmények, szervek, hivatalok és ügynökségek vagy a tagállami hatóságok adatkezelési műveleteinek védelme érdekében korlátozza az érintettek jogainak alkalmazását. A Bizottság emellett abban az esetben is eljárhat így, ha a másik uniós intézmény, szerv, hivatal vagy ügynökség, illetve tagállami hatóság általi korlátozás célja veszélybe kerülne, amennyiben a Bizottság nem alkalmazna ugyanolyan korlátozást ugyanazon személyes adatok tekintetében. Ennek érdekében a Bizottságnak konzultálnia kell ezen intézményekkel, szervekkel, hivatalokkal, ügynökségekkel és hatóságokkal a korlátozások bevezetésének releváns okairól, valamint a korlátozások szükségességéről és arányosságáról.
                  
               
                     (11)
                  
                  
                     Előfordulhat, hogy a Bizottságnak korlátoznia kell az érintettek tájékoztatását és egyéb jogainak alkalmazását a tagállamoktól vagy más – névtelen vagy azonosított – forrásokból kapott személyes adatokkal kapcsolatban, amennyiben ez szükséges az (EU) 2018/1725 rendelet 25. cikke (1) bekezdésének a) pontjának megfelelően a tagállamok nemzetbiztonsága, közbiztonsága vagy honvédelme érdekében vagy az említett rendelet 25. cikke (1) bekezdésének d) pontjában említett uniós intézmények és szervek belső biztonságának védelme érdekében. Az uniós intézmények és szervek belső biztonsága foroghat kockán, különösen olyan közvetlen külföldi befektetések esetében, amelyek biztonsági vagy közrendi okokból hatással lehetnek uniós érdekű projektekre vagy programokra.
                  
               
                     (12)
                  
                  
                     Előfordulhat az is, hogy a Bizottságnak a tagállamoktól, harmadik országoktól vagy nemzetközi szervezetektől kapott személyes adatokkal kapcsolatban kell korlátoznia az érintettek tájékoztatását és egyéb jogainak alkalmazását a tagállamokkal, az érintett harmadik országokkal vagy szervezetekkel való együttműködés és ezáltal az Unió egy fontos közérdekű céljának védelme érdekében, az (EU) 2018/1725 rendelet 25. cikke (1) bekezdésének c) pontjában leírtaknak megfelelően. Bizonyos körülmények között azonban az érintett érdeke vagy alapvető jogai fontosabbnak minősülhetnek a nemzetközi együttműködés érdekeinél.
                  
               
                     (13)
                  
                  
                     Ennek megfelelően, amennyiben az (EU) 2019/452 rendelettel létrehozott együttműködési mechanizmus keretében végzett feladatainak ellátása során a közhatalom gyakorlásához kapcsolódó ellenőrzési, vizsgálati vagy szabályozási funkciói miatt szükséges, a Bizottság az (EU) 2018/1725 rendelet 25. cikke (1) bekezdésének g) pontjában említettnek megfelelően korlátozhatja az érintettek tájékoztatását és egyéb jogainak alkalmazását.
                  
               
                     (14)
                  
                  
                     Ezenkívül az is előfordulhat, hogy a Bizottságnak az (EU) 2018/1725 rendelet 25. cikke (1) bekezdésének h) pontja szerint a jogaik és szabadságaik védelmét igénylő, névtelen vagy azonosított forrásokból (például informátoroktól) származó személyes adatokkal kapcsolatosan kell korlátoznia az érintettek tájékoztatását és egyéb jogainak alkalmazását.
                  
               
                     (15)
                  
                  
                     A Bizottság ezért az (EU) 2018/1725 rendelet 25. cikke (1) bekezdésének a), c), d), g) és h) pontjában felsorolt okokat olyan okokként azonosította, amelyek alapján indokolt lehet korlátozásokat alkalmazni a Bizottság által a közvetlen külföldi befektetések átvilágítása vagy az (EU) 2019/452 rendelet által létrehozott együttműködési eljárás kapcsán végzett elemzések és eljárások keretében végrehajtott adatkezelési műveletekre.
                  
               
                     (16)
                  
                  
                     Az e határozat alapján alkalmazott bármilyen korlátozásnak az érintettek jogait és szabadságait érintő kockázatokra figyelemmel szükségesnek és arányosnak kell lennie.
                  
               
                     (17)
                  
                  
                     A Bizottságnak átlátható módon kell kezelnie az összes korlátozást, és a megfelelő nyilvántartási rendszerben nyilvántartásba kell vennie azok minden egyes alkalmazását.
                  
               
                     (18)
                  
                  
                     A Bizottság a személyes adatokat az (EU) 2019/452 rendelet értelmében a tagállamok illetékes hatóságaival közösen dolgozza fel. A Bizottság a közvetlen külföldi befektetések átvilágításával vagy az együttműködési mechanizmussal kapcsolatos elemzéseit és eljárásait különböző szolgálatokon keresztül végzi, de a koordinációért elsősorban a Kereskedelmi Főigazgatóság felelős.
                  
               
                     (19)
                  
                  
                     Az (EU) 2018/1725 rendelet 25. cikkének (8) bekezdése értelmében az adatkezelők az érintettre vonatkozó korlátozás alkalmazásának okai alapján a tájékoztatást elhalaszthatják, elhagyhatják vagy megtagadhatják, amennyiben e tájékoztatás bármilyen módon ellehetetlenítené a korlátozás hatását. Ez különösen az említett rendelet 16. és 35. cikkében meghatározott korlátozások esetében áll fenn.
                  
               
                     (20)
                  
                  
                     A Bizottságnak rendszeresen felül kell vizsgálnia a korlátozásokat, hogy az érintetteknek az (EU) 2018/1725 rendelet 16. és 35. cikke szerinti jogai csak addig legyenek korlátozva, ameddig ilyen korlátozások szükségesek ahhoz, hogy a Bizottság elemzéseket és eljárásokat végezhessen a közvetlen külföldi befektetések átvilágításával vagy az együttműködési mechanizmussal kapcsolatosan.
                  
               
                     (21)
                  
                  
                     Amennyiben az érintettek egyéb jogait korlátozzák, az adatkezelőnek eseti alapon kell értékelnie, hogy a korlátozásról szóló értesítés veszélyeztetné-e a korlátozás célját.
                  
               
                     (22)
                  
                  
                     Az e határozatnak való megfelelés érdekében a Bizottság adatvédelmi tisztviselőjének el kell végeznie a korlátozások alkalmazásának független felülvizsgálatát.
                  
               
                     (23)
                  
                  
                     Annak érdekében, hogy az (EU) 2018/1725 rendelet 25. cikke szerint a Bizottság haladéktalanul korlátozhassa bizonyos jogok és kötelezettségek alkalmazását, és ne veszélyeztesse a közvetlen külföldi befektetések átvilágításával vagy az (EU) 2019/452 rendelettel létrehozott együttműködési mechanizmussal kapcsolatos elemzéseket és eljárásokat, e határozatnak az Európai Unió Hivatalos Lapjában való kihirdetését követő harmadik napon hatályba kell lépnie.
                  
               
                     (24)
                  
                  
                     A Bizottság konzultációt folytatott az európai adatvédelmi biztossal, aki 2020. július 29-én nyilvánított véleményt,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   Ez a határozat megállapítja azokat a szabályokat, amelyeket a Bizottságnak követnie kell, amikor az (EU) 2018/1725 rendelet 14., 15. és 16. cikkében foglaltak szerint tájékoztatja az érintetteket az adataiknak az (EU) 2019/452 rendelettel létrehozott együttműködési mechanizmus keretében történő kezeléséről.
               Ez a határozat megállapítja továbbá azokat a feltételeket, amelyek mellett a Bizottság e rendszerben korlátozhatja az (EU) 2018/1725 rendelet 4., 14–17., 19., 20. és 35. cikkének alkalmazását ugyanezen rendelet 25. cikke (1) bekezdésének a), c), d), g) és h) pontjával összhangban, az említett együttműködési mechanizmus keretében.
            
            
               (2)   Ez a határozat a személyes adatoknak a Bizottság által az (EU) 2019/452 rendeletben említett feladatai teljesítése érdekében végzett tevékenységek céljából vagy azokkal kapcsolatban történő kezelésére vonatkozik.
            
         
         
            2. cikk
            Alkalmazandó kivételek és korlátozások
            
               (1)   Amennyiben a Bizottság az (EU) 2018/1725 rendelet alapján az érintetteket megillető jogok tekintetében látja el a feladatait, mérlegelnie kell, hogy alkalmazandó-e az említett rendeletben megállapított kivételek valamelyike.
            
            
               (2)   E rendelet 3–7. cikkére is figyelemmel, amennyiben az (EU) 2018/1725 rendelet 14–17., 19., 20. és 35. cikkében meghatározott jogok gyakorlása és kötelezettségek teljesítése a Bizottság által kezelt személyes adatokkal összefüggésben – egyebek mellett például a vizsgálati eszközök és módszerek feltárása révén – veszélyeztetné a közvetlen külföldi befektetések átvilágításával vagy az (EU) 2019/452 rendelet által létrehozott együttműködési mechanizmussal kapcsolatos bizottsági elemzések és eljárások célját, vagy hátrányosan érintené más érintettek jogait és szabadságait, a Bizottság korlátozhatja az alábbi rendelkezések alkalmazását:
               
                           a)
                        
                        
                           az (EU) 2018/1725 rendelet 14–17., 19., 20. és 35. cikke; valamint
                        
                     
                           b)
                        
                        
                           az említett rendelet 4. cikke (1) bekezdésének a) pontjában meghatározott átláthatósági elv, amennyiben annak rendelkezései megfelelnek az (EU) 2018/1725 rendelet 14–17., 19., 20. és 35. cikkében meghatározott jogoknak és kötelezettségeknek.
                        
                     
            
               (3)   A 3–7. cikkre is figyelemmel a Bizottság korlátozhatja az e cikk (2) bekezdésében említett jogokat és kötelezettségeket:
               
                           a)
                        
                        
                           ha az említett jogok gyakorlását és kötelezettségek teljesítését más uniós intézmény, szerv, ügynökség vagy hivatal a tőle kapott személyes adatok tekintetében korlátozhatja az (EU) 2018/1725 rendelet 25. cikkében említett jogi aktusok vagy az említett rendelet IX. fejezete alapján; az (EU) 2016/794 európai parlamenti és tanácsi rendelet (4) vagy az (EU) 2017/1939 tanácsi rendelet (5) szerint;
                        
                     
                           b)
                        
                        
                           ha az említett jogok gyakorlását és kötelezettségek teljesítését valamely tagállam illetékes hatósága a tőle kapott személyes adatok tekintetében korlátozhatja az (EU) 2016/679 európai parlamenti és tanácsi rendelet (6) 23. cikkében említett jogi aktusok vagy az (EU) 2016/680 európai parlamenti és tanácsi irányelv (7) 13. cikkének (3) bekezdését, 15. cikkének (3) bekezdését vagy 16. cikkének (3) bekezdését átültető nemzeti intézkedések alapján;
                        
                     
                           c)
                        
                        
                           ha az említett jogok gyakorlása és kötelezettségek teljesítése veszélyeztetheti a Bizottság harmadik országokkal vagy nemzetközi szervezetekkel a közvetlen külföldi befektetések átvilágítása tekintetében folytatott együttműködését.
                        
                     Az első albekezdés a) és b) pontjában említett körülmények fennállása esetén a Bizottság a korlátozások alkalmazását megelőzően konzultál az érintett uniós intézményekkel, szervekkel, ügynökségekkel, hivatalokkal vagy illetékes tagállami hatóságokkal, kivéve, ha a Bizottság számára egyértelmű, hogy az említett pontokban hivatkozott jogi aktusok valamelyike előírja a korlátozás alkalmazását.
               Az első albekezdés c) pontja nem alkalmazandó, ha az érintett érdekei vagy alapvető jogai és szabadságai elsőbbséget élveznek a Bizottság harmadik országokkal vagy nemzetközi szervezetekkel való együttműködéshez fűződő érdekeivel szemben.
            
            
               (4)   Az (1), (2) és (3) bekezdés nem érinti az alábbiakat:
               
                           a)
                        
                        
                           az (EU) 2018/1725 rendelet 25. cikke szerinti, az érintettek tájékoztatására és egyes adatvédelmi jogainak korlátozására vonatkozó belső szabályok megállapításáról szóló többi bizottsági határozat alkalmazása;
                        
                     
                           b)
                        
                        
                           a Bizottság eljárási szabályzatának (8) 23. cikke.
                        
                     
            
               (5)   A jogok és kötelezettségek (2) bekezdésben említett bármilyen korlátozásának az érintettek jogait és szabadságait érintő kockázatokra figyelemmel szükségesnek és arányosnak kell lennie.
            
         
         
            3. cikk
            Az érintettek tájékoztatása
            
               (1)   A Bizottság saját honlapján közzéteszi azon adatvédelmi értesítéseket, amelyek az összes érintettet tájékoztatják a személyes adataiknak a közvetlen külföldi befektetések átvilágításához vagy az (EU) 2019/452 rendelet által létrehozott együttműködési mechanizmushoz kapcsolódó elemzések és eljárások céljából történő kezelésével járó bizottsági tevékenységekről. Amennyiben ez az együttműködési mechanizmus működésének veszélyeztetése nélkül lehetséges, a Bizottság biztosítja, hogy az érintetteket egyénileg és megfelelő formában tájékoztassák.
            
            
               (2)   Amennyiben a Bizottság részben vagy egészben korlátozza az olyan érintettek tájékoztatását, akiknek adatait a közvetlen külföldi befektetések átvilágításához vagy az (EU) 2019/452 rendelet által létrehozott együttműködési mechanizmushoz kapcsolódó elemzések és eljárások céljából kezeli, e határozat 6. cikkével összhangban feljegyzi és nyilvántartásba veszi a korlátozás okait.
            
         
         
            4. cikk
            Az érintett hozzáféréshez, törléshez és az adatkezelés korlátozásához való joga
            
               (1)   Amennyiben a Bizottság részben vagy egészben korlátozza az érintetteknek az (EU) 2018/1725 rendelet 17., 19., illetve 20. cikkében említett hozzáférési, törlési, illetve adatkezelés-korlátozási jogát, a hozzáférés, törlés vagy adatkezelés-korlátozás iránti kérelemre adott válaszában tájékoztatja az érintettet:
               
                           a)
                        
                        
                           az alkalmazott korlátozásról és annak fő okairól; valamint
                        
                     
                           b)
                        
                        
                           arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
                        
                     
            
               (2)   Az (1) bekezdésben említett korlátozás okairól szóló tájékoztatást el lehet halasztani, el lehet hagyni vagy meg lehet tagadni, amennyiben az meghiúsítaná a korlátozás célját.
            
            
               (3)   A Bizottság a 6. cikkel összhangban feljegyzi és nyilvántartásba veszi a korlátozás okait.
            
            
               (4)   Amennyiben a hozzáférés jogát részben vagy egészben korlátozták, az érintett az európai adatvédelmi biztos közvetítésével gyakorolhatja hozzáférési jogát az (EU) 2018/1725 rendelet 25. cikkének (6), (7) és (8) bekezdésével összhangban.
            
         
         
            5. cikk
            Az érintett tájékoztatása az adatvédelmi incidensről
            Amennyiben a Bizottság korlátozza az érintettnek az adatvédelmi incidensről való, az (EU) 2018/1725 rendelet 35. cikke szerinti tájékoztatását, e határozat 6. cikkével összhangban feljegyzi és nyilvántartásba veszi a korlátozás okait.
         
         
            6. cikk
            A korlátozások feljegyzése és nyilvántartásba vétele
            
               (1)   A Bizottság feljegyzi az e határozat alapján alkalmazott korlátozások okait, beleértve a korlátozás szükségességének és arányosságának értékelését, figyelembe véve az (EU) 2018/1725 rendelet 25. cikkének (2) bekezdésében rögzített vonatkozó elemeket.
            
            
               (2)   A feljegyzésben szerepelnie kell, hogy a jog érintett általi gyakorlása milyen módon veszélyeztetné a közvetlen külföldi befektetések átvilágításához vagy az (EU) 2019/452 rendelet által létrehozott együttműködési mechanizmushoz kapcsolódó elemzéseinek és eljárásainak vagy az e határozat 2. cikk (2) vagy (3) bekezdése alapján alkalmazott korlátozásoknak a célját, illetve miként érintené hátrányosan más érintettek jogait és szabadságait.
            
            
               (3)   A nyilvántartást és adott esetben a mögöttes ténybeli és jogi elemeket tartalmazó dokumentumokat regisztrálni kell. Kérésre ezeket az európai adatvédelmi biztos rendelkezésére kell bocsátani.
            
         
         
            7. cikk
            A korlátozások időtartama
            
               (1)   A 3., 4. és 5. cikkben említett korlátozások mindaddig alkalmazandók, amíg azok okai fennállnak.
            
            
               (2)   Amennyiben a 3. vagy 5. cikkben említett korlátozás okai már nem állnak fenn, a Bizottság feloldja a korlátozást, és az érintettet tájékoztatja a korlátozás fő okairól.
               Ezzel egyidejűleg a Bizottság tájékoztatja az érintettet arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
            
            
               (3)   A Bizottság az elfogadás után egy évvel és a közvetlen külföldi befektetések átvilágításához vagy az (EU) 2019/452 rendelet által létrehozott együttműködési mechanizmushoz kapcsolódóan végzett, vonatkozó bizottsági elemzések és eljárások lezárásakor felülvizsgálja a 3. és 5. cikkben említett korlátozások alkalmazását. Ezt követően a Bizottság figyelemmel kíséri, hogy szükséges-e a korlátozás fenntartása. A felülvizsgálat tartalmazza a korlátozás szükségességének és arányosságának értékelését, figyelembe véve az (EU) 2018/1725 rendelet 25. cikkének (2) bekezdésében rögzített vonatkozó elemeket.
            
         
         
            8. cikk
            A Bizottság adatvédelmi tisztviselője által végzett felülvizsgálat
            
               (1)   A Bizottság adatvédelmi tisztviselőjét minden olyan esetben indokolatlan késedelem nélkül tájékoztatni kell, amikor az érintettek jogait e határozattal összhangban korlátozzák. Kérésre az adatvédelmi tisztviselő számára hozzáférést kell biztosítani a nyilvántartáshoz, valamint az alapul szolgáló ténybeli és jogi elemeket tartalmazó dokumentumokhoz.
            
            
               (2)   Az adatvédelmi tisztviselő kérheti a korlátozás felülvizsgálatát. Az adatvédelmi tisztviselő tájékoztatást kap a kért felülvizsgálat eredményéről.
            
            
               (3)   A Bizottság dokumentálja az adatvédelmi tisztviselő bevonását minden olyan esetben, amikor a 2. cikk (2) bekezdésében említett jogok és kötelezettségek alkalmazása korlátozott.
            
         
         
            9. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő harmadik napon lép hatályba.
         
         
            Kelt Brüsszelben, 2020. október 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  Az Európai Parlament és a Tanács (EU) 2019/452 rendelete (2019. március 19.) az Unióba irányuló közvetlen külföldi befektetések átvilágítási keretének létrehozásáról (HL L 79. I, 2019.3.21., 1. o.).
         
            (2)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (3)  Az akták Bizottságon belüli megőrzését az Európai Bizottság aktáinak közös megőrzési listája (SEC (2019) 900) szabályozza. Az adatmegőrzési időszakot az adott adatkezelésre vonatkozó adatvédelmi nyilvántartásokban határozzák meg.
         
            (4)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).
         
            (5)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
         
            (6)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
         
            (7)  Az Európai Parlament és a Tanács (EU) 2016/680 irányelve (2016. április 27) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).
         
            (8)  C(2000) 3614 (HL L 308., 2000.12.8., 26. o.).